*VII Surukonferenssi 16.–17.4.2015, Tampere, Tampereen yliopisto, Päätalo, Kalevantie 4*

*Lehdistötiedote 23.1.2015*

**Kuoleman ja surun kohtaaminen työssä**

Vuoden 2015 Surukonferenssissa pureudutaan kuoleman ja suremisen vaikutuksiin työelämässä. Konferenssin puheenvuoroissa käsitellään kuoleman äkillistä ja yllättävää kohtaamista työyhteisössä. Mukana ovat myös ihmiset, joille kuolema ja siitä selviytymistä edesauttavat palvelut, etenkin surevan tukeminen, ovat jo itsessään työ ja ammatti. Surukonferenssi järjestetään seitsemännen kerran. Konferenssin ohjelmaan sisältyy keynote-luentoja, kokemuspuheenvuoroja, toiminnallisia työpajoja ja tieteellisiä sessioita.

Konferenssin avaa Hautaustoimistojen liiton puheenjohtaja **Kyllikki Forsius**, joka luo katsauksen hautaustoimiston rooliin läheisensä menettäneiden omaisten palvelijana. Millaisia käytännön asioita omaisten on läpikäytävä ja hoidettava, ja miten hautaustoimisto voi heitä tässä edesauttaa? Miten lähtökohtaisesti kuolemaan liittyvässä palveluammatissa toimiva henkilö kohtaa asiakkaidensa surun?

VTT, sosiaalipsykologian dosentti **Kaisa Kauppinen** Helsingin yliopistosta kertoo luennossaan surun ja kuoleman kohtaamisen vaikutuksesta yksilön omaan työelämään ja siinä jaksamiseen. Onko työnteko surun keskellä taakka vai kiintopiste, joka voi auttaa jaksamaan? KM, leadership coach **Nenne Amnell** lähestyy samaa teemaa pohdiskellen sitä, miten työyhteisö ja etenkin esimies voivat tukea surevaa työntekijää, ja mikä merkitys työyhteisön ymmärryksellä on surusta selviytymisessä. Amnell käsittelee aihealuetta sekä luennolla että erityisessä työpajassa. Konferenssin työpajoissa havainnollistetaan terapian ja surusta toipumisen menetelmiä hoitotyön, musiikin ja taiteen keinoin.

Konferenssin päättää Helsingin yliopiston TT **Auli Vähäkangas** luennollaan saattohoidosta ja vapaaehtoisista työntekijöistä kuolevan ja hänen omaistensa tukena. Mikä on vapaaehtoisten tukihenkilöiden merkitys prosessissa, jonka päättyminen yksilön kuolemaan on ennalta selvä?

Koko päivien ohjelma ja kaikki esiintyjät: [www.surut.fi](http://www.surut.fi)/ohjelma.html. Twitter: @surukonferenssi

Mediayhteyshenkilö: Anna Liisa Aho, anna.l.aho@uta.fi

Konferenssin järjestävät Huoma - Henkirikoksen uhrien läheiset ry, KÄPY- Lapsikuolemaperheet ry, Suomalaisen Kuolemantutkimuksen Seura, Suomen Mielenterveysseura, Suomen nuoret lesket ry ja Tampereen yliopiston Terveystieteiden yksikkö.